Document ID: /roh_data/filtered/fineweb-2-filterrobots_roh.jsonl.gz/12436

La Regenza ha approvà la revisiun parziala da la planisaziun locala che la vischnanca da Tavau aveva concludì ils 28 da november 2021. Uschia stgaffescha ella las premissas da la planisaziun d'utilisaziun per construir ina nova pista che maina dad «Usser Isch» giu «Carjöl». Quai scriva ella en ina communicaziun.
D'ina vart è quai ina pussaivladad attractiva e directa per skiunzas e skiunzs pli versads per turnar giu Tavau Plaz, da l'autra vart vegn distgargiada la pista «Gämpen» che maina per gronda part sin ina via forestala fin giu la val. Plinavant duai la nova pista diriger ils freeriders en secturs ordaifer il guaud.
Ina pista guntgescha al guaud
Percunter vegn l'anteriura pista «Ischalp – veglia spunda da slalom FIS» relaschada da la zona da sport d'enviern. Questa pista, che manava fin giu la val e che na vegn betg pli duvrada, vegn attribuida da nov a l'areal da guaud. Quai en il rom d'ina emplantaziun cumpensatorica da 10'232 meters quadrat.